Jme₁ca₂jnia₃ jaun₂, ca₂rë₃líꞌ₄ dsa₂ i₂të₁ꞌŋiá₄ të₂le₃ quióng₄ ca₂taun₂ jmɨ₁ŋíꞌ₄, a₂jme₁chíꞌ₄ caun₂ tan₅₄ tsɨ₁mu₅ ja₁jaun₂, tonꞌ₂ tsá₃ ca₂ꞌí₃ Jesús ꞌŋióꞌ₃ jaun₂ quiainꞌ₅₄ chiꞌ₂ dsɨ₂guia₃-tɨ́n₂; guion₅₄ bá₄ chiꞌ₂ dsɨ₂guia₃-tɨ́n₂ i₃léin₂.
La₁ të₁liaꞌ₂ jaun₂, o₃lé₂ tsɨ₁mu₅ siáꞌ₂ a₂ja₂lei₃ juɨg₂ Tiberias*, ca₂o₃lé₂ quián₅ ja₁ca₂guë́ꞌ₃ i₁ŋíꞌ₄ le₂jŋiá₅ jme₁ca₂lë₃ cuë́ꞌ₅ Te₁guiꞌ₅₄ ti₁ꞌmagꞌ₄ Diú₄.
Jaun₂ në́₃, jme₁ca₂rë₃líꞌ₄ dsa₂ a₂tsá₃ Jesús chan₂ ja₁jaun₂, on₃ guëꞌ₂ chiꞌ₂ dsɨ₂guia₃-tɨ́n₂ quiáin₅, ca₂i₃toinꞌ₅₄ ꞌŋióꞌ₃ tsɨ₁mu₅, ca₂i₃léin₂ juɨ₅ Capernaum ca₂i₁ꞌniogꞌ₂.
Jme₁ca₂dsi₃lén₂ dsa₂ të₂le₃ quióng₄ ca₂taun₂ jmɨ₁ŋíꞌ₄, ca₂dsáinꞌ₂ Jesús, jaun₂ ca₂ŋag₃: ―Të₅, ¿lɨ́gꞌ₂ guangꞌ₃ ja₁lá₃?
La₁ia₁ ca₂ŋag₃ Jesús ca₂tsɨ́ꞌ₃ dsa₂ ꞌéi₂: ―A₂dsɨ₂jóꞌ₃ juɨ́g₂ jniá₂ ꞌniaꞌ₂, a₂ꞌnauꞌ₂ jniá₂ i₂niogꞌ₅₄, ia₁ ca₂quéꞌ₂ ꞌniaꞌ₂ liaꞌ₂ ꞌágꞌ₃ ꞌauꞌ₂ i₁ŋíꞌ₄, on₃juaꞌ₅₄ rëꞌ₂ ia₁ a₂ca₂rë₃ŋɨ́ꞌ₂ ꞌniaꞌ₂ léi₄ jaun₂.
Tsá₃ lë₁jmo₂ ꞌniaꞌ₂ ta₁ o₄quióꞌ₄ má₃ a₂jŋiaꞌ₅₄ conꞌ₂ dsɨ₃ꞌén₂, të₂le₃ o₄quióꞌ₄ má₃ a₂jiog₅ co₂tan₅₄ bá₄ jmo₄ ꞌniaꞌ₂ ta₁, a₂cuë₅ Jaun₅* dsa₂ mɨ₂güɨ́g₃. Ia₁ ne₄ ꞌéi₂ ma₂tióng₃ ꞌŋiog₅ bá₄ Diú₄ Jmei₂ léi₄ quióꞌ₅.
Jaun₂ në́₃ ca₂ŋag₃ dsa₂: ―¿ꞌE₂ ꞌnióꞌ₅ jmó₁ jniaꞌ₅₄ ia₁jaun₂ lé₂ le₃jmó₁ jniaꞌ₅₄ ta₁ a₂ꞌnio₃ Diú₄ jmó₁?
Jaun₂ ca₂ŋag₃ Jesús: ―A₂la₂ bá₄ ta₁ quióꞌ₅ Diú₄: a₂le₃ꞌénꞌ₂ ꞌniaꞌ₂ të₂le₃ quióꞌ₅ i₂chen₄ quiáin₅.
Jaun₂ në́₃ ca₂ŋag₃ dsa₂: ―¿ꞌE₂ léi₄ lé₂ le₃ꞌë́ꞌ₂ jniaꞌ₅₄, ia₁jaun₂ jag₅₄ jniaꞌ₅₄ jaun₂ le₃ꞌéin₂ jniaꞌ₅₄ quiángꞌ₂? ¿ꞌE₂ léi₄ jmóꞌ₂?
Dsa₂ canꞌ₅₄ quián₂ jniaꞌ₅₄ ma₂lɨ́gꞌ₂, ca₂guë́ꞌ₃ i₁ŋíꞌ₄ maná*, liaꞌ₂ conꞌ₂ jme₁tioinꞌ₅₄ ꞌuë₃ quein₂ co₂ꞌŋiog₅ jaun₂, juɨ₁liaꞌ₂ juáꞌ₂ ne₄ Si₂ quióꞌ₅ Diú₄: “Ca₂cuë₃ Moisés ca₂guë́ꞌ₃ ꞌéi₂ i₁ŋíꞌ₄ a₂ca₂já₃ gueiꞌ₅₄ i₂juɨ́g₃.”
Jaun₂ ca₂ŋag₃ Jesús: ―A₂dsɨ₂jóꞌ₃ juɨ́g₂ jniá₂ ꞌniaꞌ₂: on₃juaꞌ₅₄ Moisés i₂ca₂cuë₃ i₁ŋíꞌ₄ a₂já₅ gueiꞌ₅₄ i₂juɨ́g₃; Ŋeꞌ₃ bá₄ jniá₂ i₂cuë́ꞌ₅ ꞌniaꞌ₂ i₁ŋíꞌ₄ të₃dsónꞌ₂ a₂já₅ gueiꞌ₅₄ i₂juɨ́g₃.
Ia₁ juɨ₁liaꞌ₂ i₁ŋíꞌ₄ a₂já₅ ja₁con₂ Diú₄, i₂ꞌéi₂ bá₄ lɨ́n₅, i₂ca₂sión₃ gueiꞌ₅₄ i₂juɨ́g₃, i₂jmo₅ a₂le₃chan₂ dsa₂ co₂tan₅₄.
Jaun₂ në́₃ ca₂juáꞌ₂ dsa₂ ca₂tsɨ́ꞌ₃ Jesús: ―Te₁guiꞌ₅₄, cuë₄ liaꞌ₂ o₂jmɨg₄ i₁ŋíꞌ₄ a₂ꞌëꞌ₂ ꞌne₂ në₅.
Jaun₂ ca₂juáꞌ₂ Jesús: ―Jniá₂ bá₄ lɨ́ng₅ i₁ŋíꞌ₄ a₂jmo₅ a₂le₃chan₂ dsa₂. Juɨ₁liaꞌ₂ i₂ja₂ ja₁con₂ jniá₂, liaꞌ₂ o₁lɨ́gꞌ₂ jmɨg₄ tsá₃ ma₃lé₂ i₁cónꞌ₅; ján₃ bá₄ le₂jaun₂ juɨ₁liaꞌ₂ i₂ꞌén₂ të₂le₃ quió₃ jniá₂, liaꞌ₂ o₁lɨ́gꞌ₂ jmɨg₄ tsá₃ ma₃le₃quein₂ dsɨ́₅.
La₁ juɨ₁liaꞌ₂ ma₂në₂juɨ́g₂ jniá₂ ꞌniaꞌ₂, tsá₃ ꞌénꞌ₂ ꞌniaꞌ₂ o₁jŋiaꞌ₅₄ ma₂në₂jagꞌ₅₄ ꞌniaꞌ₂ jniá₂.
Ca₂le₃jɨ́n₃ juɨ₁liaꞌ₂ dsa₂ i₂cuɨn₅ Ŋeꞌ₃ cuɨg₂₃ jniá₂, ja₃léin₂ ja₁con₂ jniá₂; jaun₂ juɨ₁liaꞌ₂ i₂ja₂ ja₁con₂ jniá₂, liaꞌ₂ o₁ꞌe₂ guë́₃ tsá₃ dséin₄ jniá₂.
Ia₁ on₃juaꞌ₅₄ jaun₂ guio₃ jniá₂ ca₂sióng₃ gueiꞌ₅₄ i₂juɨ́g₃ juaꞌ₅₄ a₂jmo₅₄ a₂ꞌŋio₂ dsɨ₃ ꞌŋió₃; a₂jaun₂ bá₄ guio₃ a₂jmo₅₄ a₂ꞌŋio₂ dsɨ́₅ i₂ca₂chei₃.
A₂la₂ bá₄ a₂ꞌŋio₂ dsɨ́₅ i₂ca₂chei₃: a₂tsá₃ qui₂dsɨ₃cónꞌ₅ ꞌi₁jan₂ i₂ma₂cuɨn₃ ꞌéi₂ jniá₂, të₂le₃ a₂jme₁jeinꞌ₅₄ bá₄ jniá₂ jmɨg₄ jë₁ca₂tóꞌ₂.
A₂la₂ bá₄ a₂ꞌŋio₂ dsɨ́₅ Ŋeꞌ₃: juɨ₁liaꞌ₂ ca₂le₃jɨ́n₃ i₂jɨ́n₂ Ja₁ŋiꞌ₅₄ tonꞌ₂ ꞌéin₂ të₂le₃ quióꞌ₅, juɨ₁le₂chain₂ co₂tan₅₄, jaun₂ jniá₂ në́₃ jme₁jeinꞌ₅₄ jmɨg₄ jë₁ca₂tóꞌ₂.
Quianꞌ₅₄ jág₁ në₅ ca₂jme₃lióg₃ dsa₂ judíos qui₂ca₂dsia₃ guioin₅₄, ca₂chi₃ꞌɨin₃ Jesús ia₁ jme₁ma₂në₂juáꞌ₂: “Jniá₂ bá₄ lɨ́ng₅ i₁ŋíꞌ₄ i₂ca₂sión₃ gueiꞌ₅₄ i₂juɨ́g₃.”
Jaun₂ ca₂juáꞌ₂: ―¿On₃juaꞌ₅₄ i₂në₅ Jesús ja₁ŋiꞌ₅₄ Së́₄? I₂cuɨn₅ bá₄ jniog₄ chog₅₄-jmei₂ i₂në₅. ¿ꞌA₂ guëꞌ₂ liaꞌ₂ juáꞌ₂ a₂ca₂sióin₃ gueiꞌ₅₄ i₂juɨ́g₃?
Jaun₂ në́₃ ca₂juáꞌ₂ Jesús: ―Tsá₃ lë₁ma₃chi₂ꞌág₅ ꞌniaꞌ₂.
Liaꞌ₂ ꞌi₁jan₂ tsá₃ lé₂ jiá₃ ja₁con₂ jniá₂, juaꞌ₅₄ tsá₃ o₂jiog₃ Ŋeꞌ₃ i₂ca₂chei₃; jaun₂ jniá₂ jme₁jeinꞌ₅₄ jmɨg₄ jë₁ca₂tóꞌ₂.
Le₂la₂ ca₂tóꞌ₂ ne₄ Si₂ dsa₂ i₂jme₁ꞌë́₂ jág₁ o₄quióꞌ₄ Diú₄: “Diú₄ bá₄ jme₃tag₅ jme₃tɨin₂₃ ca₂le₃jɨ́n₃ dsa₂.” Jaun₂ ca₂le₃jɨ́n₃ juɨ₁liaꞌ₂ i₂nag₅ jág₁ quióꞌ₅ Ŋeꞌ₃, tonꞌ₂ qui₂rë₂tɨin₂ ꞌe₂ a₂jmo₅ ꞌéi₂, ja₃léin₂ bá₄ ja₁con₂ jniá₂.
On₃juaꞌ₅₄ rëꞌ₂ ia₁ ꞌein₂ ma₂jɨ́n₂ Jmei₂. Jŋiaꞌ₅₄ liaꞌ₂ i₂ca₂já₃ ja₁con₂ Diú₄; i₂ꞌéi₂ bá₄ ma₂jɨ́n₂ Jmei₂.
A₂dsónꞌ₂ juɨ́g₂ jniá₂ ꞌniaꞌ₂, juɨ₁liaꞌ₂ i₂ꞌén₂, le₃chain₂ co₂tan₅₄.
Jniá₂ bá₄ lɨ́ng₅ i₁ŋíꞌ₄ a₂jmo₅ a₂le₃chan₂ dsa₂.
Qui₂ca₂guë́ꞌ₃ dsa₂ canꞌ₅₄ quiánꞌ₂ ꞌniaꞌ₂ i₁ŋíꞌ₄ maná, liaꞌ₂ conꞌ₂ jme₁tioinꞌ₅₄ ꞌuë₃ quein₂ co₂ꞌŋiog₅ jaun₂, la₁ ca₂dsain₃ bá₄.
A₂la₂ bá₄ lë́₅ i₁ŋíꞌ₄ a₂ca₂sió₃ gueiꞌ₅₄ i₂juɨ́g₃ ia₁jaun₂ në₁juaꞌ₂ ꞌein₂ ca₂guë́ꞌ₃, tsá₃ dsiáin₃.
Jniá₂ bá₄ lɨ́ng₅ i₁ŋíꞌ₄ jénꞌ₃ i₂ca₂sión₃ gueiꞌ₅₄ i₂juɨ́g₃ jaun₂; juɨ₁liaꞌ₂ i₂guë́ꞌ₅ i₁ŋíꞌ₄ la₂, le₃chain₂ co₂tan₅₄. I₁ŋíꞌ₄ juɨ₁liaꞌ₂ a₂juáꞌ₅ jniá₂ cuë₅₄, nɨ₁ŋɨ₃ ꞌŋió₃ bá₄ jniá₂ ꞌë₂₃, a₂jángꞌ₄ jniá₂ ia₁jaun₂ le₃chan₂ dsa₂ mɨ₂güɨ́g₃.
Jaun₂ në́₃ qui₂ca₂chen₃ dsa₂ judíos guioin₅₄, a₂juáꞌ₂: ―¿ꞌA₂ liaꞌ₂ lé₂ le₃cuë₃ i₂në₅ ŋɨ₅₄ ꞌŋiog₅ a₂que₅₄ jniog₄?
Jaun₂ ca₂juáꞌ₂ Jesús: ―A₂dsɨ₂jóꞌ₃ juɨ́g₂ jniá₂ ꞌniaꞌ₂, në₁juaꞌ₂ tsá₃ ca₂quéꞌ₂ ꞌniaꞌ₂ ŋɨ₄ Jaun₅* dsa₂ mɨ₂güɨ́g₃, në₁juaꞌ₂ tsá₃ ca₂ꞌénꞌ₂ ꞌniaꞌ₂ jmɨ₂ ꞌain₅₄ në́₃, tsá₃ jénꞌ₃ ꞌniaꞌ₂ të₁liaꞌ₂ changꞌ₂.
Juɨ₁liaꞌ₂ i₂guë́ꞌ₅ ŋɨ₃ jniá₂, tonꞌ₂ ꞌɨ́nꞌ₂ jmɨ₃ jniá₂ në́₃, le₃chain₂ bá₄ co₂tan₅₄; jaun₂ jniá₂ jme₁jeinꞌ₅₄ jmɨg₄ jë₁ca₂tóꞌ₂.
Ia₁ nɨ₁ŋɨ₃ jniá₂ bá₄ lë́₅ má₃ a₂tí₅ dsónꞌ₂; ján₃ bá₄ le₂jaun₂ jmɨ₃ jniá₂ lë́₅ jmɨg₂ a₂ꞌágꞌ₃ dsɨ́₅ të₃dsónꞌ₂.
Juɨ₁liaꞌ₂ i₂guë́ꞌ₅ ŋɨ₃ jniá₂, tonꞌ₂ ꞌɨ́nꞌ₂ jmɨ₃ jniá₂ në́₃, të₂ꞌŋiai₅₄ le₃quió₃ jniá₂; jniá₂ guëꞌ₂ le₃quióꞌ₅ ꞌéi₂.
Juɨ₁liaꞌ₂ ca₂chei₃ Ŋeꞌ₃ jénꞌ₃ ca₂chei₃ jniá₂, jaun₂ chan₂ jniá₂ ꞌuɨg₅₄ quióꞌ₅ ꞌéi₂, ján₃ bá₄ le₂jaun₂, juɨ₁liaꞌ₂ i₂guë́ꞌ₅ quió₃ jniá₂, le₃chain₂ ꞌuɨg₅₄ quió₃ jniá₂.
A₂la₂ bá₄ ꞌë₂₃ i₁ŋíꞌ₄ i₂ca₂sión₃ gueiꞌ₅₄ i₂juɨ́g₃. Qui₂ca₂guë́ꞌ₃ dsa₂ canꞌ₅₄ quiánꞌ₂ ꞌniaꞌ₂ i₁ŋíꞌ₄ maná, la₁ ca₂dsain₃; la₁ juɨ₁liaꞌ₂ i₂guë́ꞌ₅ i₁ŋíꞌ₄ la₂, le₃chain₂ bá₄ co₂tan₅₄.
Jág₁ në₅ ca₂juáꞌ₂ Jesús të₁liaꞌ₂ ca₂jme₃tag₂₃ dsi₂néi₂ guáꞌ₅ sinagoga* jë₄ juɨg₂ Capernaum.
Jme₁ca₂nág₂ dsa₂ jág₁ jaun₂ a₂jme₂tag₅ Jesús, juɨn₅ dsa₂ i₂quianꞌ₅₄ Jesús ca₂juáꞌ₂: ―Jág₁ a₂juáꞌ₂ në₅ ꞌŋio₅ lɨn₃ juɨ́ꞌ₅, quian₅ ta₁ guéi₁. ¿ꞌEin₂ bá₄ lé₂ le₃tónꞌ₂ juɨ₅ quióꞌ₅?
Jaun₂ në́₃ ca₂rë₃líꞌ₄ Jesús ꞌe₂ jág₁ chen₅ dsa₂ tioinꞌ₅₄, o₄quióꞌ₄ jág₁ jaun₂, jaun₂ ca₂juáꞌ₂: ―¿O₃ bá₄ tsá₃ dse₃ ca₂tɨ́nꞌ₂ ꞌniaꞌ₂ jág₁ në₅?
¿ꞌE₂ bá₄ lé₂ jaun₂ në₁juaꞌ₂ ca₂jɨngꞌ₅₄ ꞌniaꞌ₂ Jaun₅ dsa₂ mɨ₂güɨ́g₃ a₂uɨ́g₂ táng₃ ja₁jme₁ꞌein₅₄ le₂jŋiá₅?
Jme₂dsí₂ bá₄ i₂jmo₅ a₂chan₂ dsa₂; juɨ₁liaꞌ₂ nɨ₁ŋɨ₁ dsa₂ në́₃, tsá₃ ta₁ tí₄. La₁ jág₁ a₂ma₂në₂juɨ́g₂ jniá₂ ꞌniaꞌ₂, a₂gu₂dsí₂ bá₄ jaun₂, tonꞌ₂ jmo₅ a₂chan₂ dsa₂.
La₁ tionꞌ₅₄ bá₄ guë́₄ i₂lɨn₅₄ ꞌniaꞌ₂ i₂tsá₃ ꞌén₂. Ia₁ jme₁ma₂ŋi₅ bá₄ Jesús liaꞌ₂ conꞌ₂ le₂ꞌuɨg₅₄ i₂ꞌein₂ ꞌéi₂ tsá₃ ꞌén₂, i₂ꞌein₂ guëꞌ₂ i₂jángꞌ₂ cang₂.
Jaun₂ ca₂juáꞌ₂: ―ꞌUɨg₅₄ jaun₂ ma₂në₂juɨ́g₂ jniá₂ ꞌniaꞌ₂, liaꞌ₂ ꞌi₁jan₂ tsá₃ lé₂ jiá₃ ja₁con₂ jniá₂ juaꞌ₅₄ tsá₃ o₂jiog₃ Ŋeꞌ₃.
Ca₂le₃jaun₂, juɨn₅ dsa₂ i₂jme₁i₂nio₄ quiainꞌ₅₄ Jesús ca₂i₃uɨ́in₂ cau₅, tsá₃ ma₃jme₁i₂nioi₅₄ quiainꞌ₅₄ ꞌéi₂.
Jaun₂ në́₃ ca₂ŋag₃ Jesús ca₂ŋɨ́iꞌ₃ chiꞌ₂ dsɨ₂guia₃-tɨ́n₂: ―¿O₃ bá₄ ꞌniogꞌ₂ ꞌniaꞌ₂ o₁nogꞌ₁ ján₃?
La₁ ca₂ŋag₃ Si₂mu₅₄ Pe₄: ―Te₁guiꞌ₅₄, ¿ne₄ ꞌein₂ lé₂ dsɨ₁náu₄ jniaꞌ₅₄? Ia₁ ꞌne₂ bá₄ ꞌauꞌ₂ jág₁ a₂le₃chong₂ jniaꞌ₅₄ co₂tan₅₄.
Ma₂ca₂rë₃ꞌéin₂ bá₄ jniaꞌ₅₄, jaun₂ ne₄ jniaꞌ₅₄, ꞌne₂ bá₄ lɨ́ngꞌ₅ I₂jŋió₅ quián₅ Diú₄.
Jaun₂ ca₂ŋag₃ Jesús: ―¿On₁juaꞌ₅₄ jniá₂ ca₂quiongꞌ₅₄ ꞌniaꞌ₂ ta₁guia₃-tɨ́nꞌ₂? La₁ia₁, jan₂ i₂ꞌen₅₄ jë₄ quiánꞌ₂ ꞌniaꞌ₂ lɨ́n₅ i₂ꞌlɨnꞌ₅₄.
(A₂ca₂juáꞌ₂ Jesús le₂në₅ a₂ꞌɨin₂₃ Judas bá₄, ja₁ŋiꞌ₅₄ Si₂mu₅₄ Iscariote, ia₁ Judas bá₄ i₂jángꞌ₂ quióꞌ₅, o₁jŋiaꞌ₅₄ lɨ́in₅ jan₂ dsa₂ guia₃-tɨ́n₂.)